
Vándor a ködtenger felett

Kulcsszavak: parafrázis; tömegember; Horvátország
Ennek a projektnek az elsődleges motivációja az volt, hogy feldolgozzam a Splitben töltött félév alatt szerzett élményeimet. Festményeimen egy olyan világot jelenítettem meg, amit máshogy nem tudtam volna elmesélni, csak festéssel. A horvátországi tanulmányaim során parafrázisokat találtam, miközben azt vizsgáltam, hogyan viszonyulnak az emberek az őket körülvevő természethez. Olyan jeleneteket láttam a valóságban, amelyek egy-egy művészettörténeti előképnek vagy toposznak a parafrázisaiként értelmezhetők. Például Caspar David Friedrich: Vándor a ködtenger felett vagy „a három grácia” stb. Ahogy a valóság kiforgatja ezeknek az alkotásoknak az eredeti jelentését, úgy mutat rá arra az embertípusra, amelyet José Ortega Y Gasset: A tömegek lázadás című könyvében elemez, a tömegemberre.
Egy olyan ember típust jelent, aki nem különbözik a társaitól, hanem egy általános típust ismétel meg, ami mindenféle társadalmi csoportban megjelenik. A XIX. század során hirtelen megváltozott új világban alakult ki, amely elkényeztette az abba születő egyéneket. Hiszen nem kényszerítette őket semmilyen önkorlátozásra, ráadásul arra biztatta, hogy a kimeríthetetlen vágyaikat kielégítsék. Így az a kép alakult ki ebben a típusú emberben, hogy neki mindent szabad, de nincs semmilyen kötelessége. Ez az embertípus magára maradt a kimerítetlen vágyaival. Legfőbb jellemzői az üresség, önelégültség és szellemileg zárkózott. Gyökértelen, ezért nincs múltja és nincs jövője, egy üres jelenben sodródik.
A sorozat elemei egyrészt gúnyosan rámutatnak (külön-külön és együttesen is) a tömegember jellemére. Másrészt a talált parafrázisok és a nagy mesterek művei között létrejövő aktív párbeszéd további kérdéseket vetnek fel. Vajon egy olyan típusú ember, aki nem ismeri a határait, önmagába fordult, gyökértelen és elszakadt a múltjától, mit fog kezdeni a jövőt érintő sürgős társadalmat érintő kérdésekkel?



